b'\n_START_ARTICLE_\nGPRS\n_START_PARAGRAPH_\nGeneral Packet Radio Service (GPRS) je mobilna podatkovna storitev v okviru standarda GSM. GPRS prenos podatkov se obi\xc4\x8dajno obra\xc4\x8dunava po prene\xc5\xa1eni koli\xc4\x8dini, medtem ko se prenos podatkov v klasi\xc4\x8dnih preklopnih omre\xc5\xbejih (CSD - Circuit Switched Data) obra\xc4\x8dunava po \xc4\x8dasu vzpostavljene povezave, ne glede na to ali se podatki prena\xc5\xa1ajo ali pa je povezava neaktivna. GPRS storitev se lahko uporablja kot osnova za storitve kot so WAP, SMS ali MMS, najzanimivej\xc5\xa1a pa je za mobilni dostop do internet storitev, kot so elektronska po\xc5\xa1ta ali spletni dostop._NEWLINE_Druga generacija GSM omre\xc5\xbeij (2G), ki vsebujejo tudi GPRS storitev, predstavljajo vmesno generacijo in jo ozna\xc4\x8dujemo kot "2.5G", torej kot skupek mobilnih tehnologij med drugo in tretjo generacijo GSM mobilnih sistemov. Ponuja osnovne mo\xc5\xbenosti podatkovne komunikacije, za kar uporablja neuporabljene TDMA kanale. Sprva je bil GPRS namenjen za uporabo v razli\xc4\x8dnih standardih mobilnih omre\xc5\xbeij, vendar so le-ti zamrli zaradi prevlade standarda GSM. Tako so danes GSM omre\xc5\xbeja edina omre\xc5\xbeja, v katerih je uporabljen GPRS, ki je vklju\xc4\x8den v razli\xc4\x8dico GSM standarda \'97 in kasnej\xc5\xa1e. Sprva je predloge pripravil ETSI (European Telecommunications Standards Institute), kasneje pa je naloge standardizacije prevzel 3GPP (3rd Generation Partnership Project).\n_START_SECTION_\nOsnove GPRS\n_START_PARAGRAPH_\nStoritev GPRS je druga\xc4\x8dna od starej\xc5\xa1ih preklopnih podatkovnih storitev (CSD - Circuit Switched Data), vse pa so vklju\xc4\x8dene v GSM standard. V primeru CSD komunikacije vzpostavljena podatkovna povezava zasede celotno pasovno \xc5\xa1irino in le-ta ostane namenjena le izmenjavi med dvema terminaloma v celotnem \xc4\x8dasu prenosa. GPRS temelji na paketnem prenosu podatkov, kar pomeni da ve\xc4\x8d uporabnikov ali povezav uporablja iste prenosne poti in si deli pasovno \xc5\xa1irino glede na potrebe komunikacije. Celotna prosta pasovna \xc5\xa1irina je vedno na voljo kateremukoli uporabniku, ki v tistem trenutku \xc5\xbeeli prena\xc5\xa1ati podatke. S tem se korenito zvi\xc5\xa1a izkoristek omre\xc5\xbeja, ko uporabniki le ob\xc4\x8dasno prena\xc5\xa1ajo ve\xc4\x8dje koli\xc4\x8dine podatkov. Tak\xc5\xa1en na\xc4\x8din ali vzorec uporabe je zna\xc4\x8dilen za mnogo mobilnih storitev, vklju\xc4\x8dno z dostopom do internet storitev._NEWLINE_Pri storitvah GPRS se obra\xc4\x8dunava koli\xc4\x8dina prene\xc5\xa1enih podatkov, medtem ko se pri CSD prenosih zara\xc4\x8dunava \xc4\x8das vzpostavljen povezave. Tudi na\xc4\x8din obra\xc4\x8dunavanja odra\xc5\xbea zna\xc4\x8dilnosti zasedanja komunikacijskih poti._NEWLINE_GPRS v osnovi podpira IP, PPP in X.25 povezave. Zadnja se uporablja za re\xc5\xa1itve kot so brez\xc5\xbei\xc4\x8dni pla\xc4\x8dilni terminali, vendar v standardu ni ve\xc4\x8d navedena kot zahteva. X.25 se lahko uporablja tudi preko IP ali celo PPP, vendar je zato potreben usmerjevalnik za pretvorbo ali ustrezna programska oprema v terminalu. V praksi se praviloma uporablja IPV4. PPP podpira malo operaterjev, medtem ko IPV6 \xc5\xa1e ni dovolj raz\xc5\xa1irjen._NEWLINE_Dodatne informacije lahko dobite na Pogovorni strani tega \xc4\x8dlanka'